
Energiatároló működésének optimalizálása lineáris programozással

Kulcsszavak: energetika; energiatárolás; akkumulátor; optimalizálás; lineáris programozás
A villamosenergia-rendszer folyamatos változáson megy keresztül. A korábbi centralizált, hagyományos fosszilis energiaforrásokon alapuló termelésről kezdünk áttérni a decentralizált, megújuló energiaforrásokra is egyre inkább építő forrásszerkezetre. A megújuló termelés térnyerése és ezzel párhuzamosan a konvencionális erőművek leállítása megoldás lehet a fenntarthatósági és környezetvédelmi törekvésekre. Ugyanakkor az ellátásbiztonság fenntartása alapvető feladat, viszont azzal, hogy nagymértékű időjárásfüggő termelőegység és ezen belül is hazánkban főként napelemes rendszer kerül beépítésre a hálózatra, a rendszeregyensúly fenntartása nagyobb kihívást jelent. Cél egy olyan fenntartható villamosenergia-rendszer kialakítása, amiben a termelés kiszámítható, a fogyasztói igények minden esetben kiszolgálhatók és a kibocsátás minimális. Ehhez azonban elengedhetetlen a villamosenergia-tárolás hálózati integrációja, illetve olyan gazdaságos, hatékony és megbízható technológiák alkalmazása, melyek megoldást jelenthetnek az időjárásfüggő termelők által okozott instabilitás kiegyenlítésére.

Jelen dolgozat fő témája a villamosenergia-tárolókkal kombinált napelemes rendszerek megvalósíthatóságának és működtetésének vizsgálata, műszaki és gazdasági szempontok alapján. Jelenleg is számos kutatás zajlik a különböző tárolási metódusok kapcsán. A szakirodalmi áttekintésben bemutatom ezeket a technológiákat, ezek műszaki és gazdasági paramétereit, előnyeiket és hátrányaikat, valamint a hazai megvalósíthatóságukat. A konklúziókat levonva a munkámat két tárolótípusra szűkítem le: akkumulátoros energiatárolóra, valamint Power-To-Hydrogen technológiára. Meglévő módszertanok tanulmányozása után két optimalizálási modellt alkottam meg. A modell a villamosenergia-árakat, a napelemes rendszer termelési adatait, valamint a tárolók tulajdonságait figyelembe véve meghatározza a tárolók optimális működtetését. A munkám során historikus adatokkal dolgoztam, így utólagos optimalizálást végzek, ugyanakkor a módszertan a későbbiekben továbbfejleszthető projektív formára is. Az optimalizálás célja a lehető legnagyobb bevétel és legrövidebb megtérülési idő meghatározása. A modellek által az akkumulátoros rendszer esetében közel 30%-os bevétel növekedést tudtam elérni, míg a hidrogénes rendszernél ez az arány a hidrogén árának függvényében változik.



